Δελτίο ειδήσεων

Το Δελτίο ειδήσεων είναι ένα ενημερωτικό δελτίο καταγραφής σημαντικών γεγονότων εσωτερικών και εξωτερικών, το οποίο επιμελούνται δημοσιογράφοι και μεταδίδεται από τα μέσα μαζικής ενημέρωσης που πραγματοποιούν μετάδοση (Ραδιόφωνο - Τηλεόραση). 

Η σύνταξη, η διακίνηση καθώς ακόμη και η μετάδοση των Δελτίων Ειδήσεων αποτελεί ιδιαίτερο κλάδο της δημοσιογραφίας.  Ονομάζεται «σύνταξη» και το περιεχόμενο του εμπλουτίζεται από τα ρεπορτάζ. Οι δημοσιογράφοι αυτού του κλάδου ονομάζονται, οι μεν εσωτερικοί, «συντάκτες» ειδησεογραφίας, οι δε εξωτερικοί, «ανταποκριτές», γνωστοί κυρίως ως «ρεπόρτερς» και οι απασχολούμενοι με την μετάδοση της εικόνας των ειδήσεων «φωτορεπόρτερς» (για τον έντυπο τύπο) και «οπερατέρς» (για τον ηλεκτρονικό τύπο/τηλεόραση).  Ρεπορτάζ καλείται η επιτόπια έρευνα που διενεργεί ένας δημοσιογράφος (ανταποκριτής, εφόσον μεταδίδει τις ειδήσεις απευθείας από το χώρο των γεγονότων) και η παρουσίαση που κάνει για ένα ζήτημα και το οποίο είτε μεταδίδεται απευθείας είτε παρουσιάζεται από το τηλεοπτικό δελτίο ειδήσεων σε διαφορετική στιγμή από αυτήν της μαγνητοσκόπησης.

Μέρος των ειδήσεων ενός τηλεοπτικού δελτίου παράγονται τοπικά στην αίθουσα σύνταξης του τηλεοπτικού σταθμού και επικοινωνούνται μέσω του λόγου και δια στόματος του κεντρικού παρουσιαστή ή των δημοσιογράφων που έχουν επιμεληθεί την είδηση. Σε επιλεγμένα θέματα ο λόγος συνοδεύεται και από σχετικό οπτικό υλικό, όπως πλάνα αρχείου, ρεπορτάζ ή γραφικά, είτε για να εμπλουτιστεί και να πλαισιωθεί οπτικά το θέμα είτε για να διευκολυνθεί η ορθή απόδοσή του. Ένα άλλο μέρος της ύλης ενός δελτίου ειδήσεων παράγεται τη στιγμή που τα ίδια τα γεγονότα εξελίσσονται και επικοινωνούνται μέσω της απευθείας ή της μαγνητοσκοπημένης μετάδοσής τους συνοδεία λόγου.

Πλάνα αρχείου
Πλάνα αρχείου καλούνται τα πλάνα που έχουν μαγνητοσκοπηθεί σε άλλο χρόνο ή και τόπο από αυτόν που μεταδίδεται μια συγκεκριμένη είδηση και συνήθως προβάλλονται για να υποβοηθήσουν ή ακόμα και να εμπλουτίσουν το θέμα, όταν δεν υπάρχουν διαθέσιμα πλάνα της συγκεκριμένης μεταδιδόμενης είδησης.

Θεματολογία και τρόπος παρουσίασης τηλεοπτικού δελτίου ειδήσεων
Τα τηλεοπτικά δελτία ειδήσεων μεταδίδουν επίκαιρα γεγονότα και διακρίνονται σε «κανονικά» και σε «έκτακτα» προσδιοριζόμενα έτσι από τον τακτό χρόνο μετάδοσής τους.  Στην ουσία πρόκειται για προγράμματα, εκπομπές οι οποίες μπορούν να διαρκέσουν από μερικά δευτερόλεπτα (όπως για παράδειγμα ένα έκτακτο δελτίο ειδήσεων) έως ώρες (κεντρικό δελτίο ειδήσεων) και που παρέχουν τις τελευταίες -μέχρι τη στιγμή μετάδοσης- διεθνείς, εθνικές ή τοπικές ειδήσεις.  Το τηλεοπτικό δελτίο ειδήσεων βασίζεται κατά κανόνα σε εικόνες, παρουσιάζοντας σχετικά βίντεο, στατικές ή κινούμενες εικόνες σε πολλά από τα γεγονότα στα οποία αναφέρονται.  Σήμερα, με την ανάπτυξη των ιδιωτικών τηλεοπτικών σταθμών, το δελτίο  ειδήσεων συμπληρώνεται απ΄ ευθείας από με ρεπορτάζ από τους ανταποκριτές των σταθμών αυτών που ποικίλουν.  Οι τηλεοπτικοί σταθμοί μεταδίδουν τα δελτία ειδήσεων ως τμήμα ενός τακτικά σχεδιασμένου προγράμματος ειδήσεων (πρωινό δελτίο ειδήσεων, μεσημεριανό, βραδινό ή αλλιώς κεντρικό, νυκτερινό).  Ωστόσο, υπάρχουν περιπτώσεις όπου το τακτικό πρόγραμμα του τηλεοπτικού σταθμού μπορεί να διακοπεί ή ακόμα και να αντικατασταθεί εξολοκλήρου από ένα έκτακτο δελτίο ειδήσεων προκειμένου να μεταδώσει τις τελευταίες εξελίξεις γεγονότων μεγάλης σπουδαιότητας ή έκτακτα γεγονότα σημαντικών θεμάτων.
Τα τηλεοπτικά δελτία ειδήσεων εκτός από τις θεματικές ενότητες των εθνικών και διεθνών ειδήσεων περιλαμβάνουν επιμέρους θεματικές ενότητες για επίκαιρα θέματα όπως το χρηματιστήριο, την οικονομία, την οικολογία, την κίνηση στους δρόμους.  Η θεματική ενότητα που αφορά στις μετεωρολογικές προβλέψεις, το δελτίο καιρού δηλαδή, καθώς και το αθλητικό δελτίο, αποτελεούν μόνιμα ένθετα ενός τηλεοπτικού δελτίου ειδήσεων και ίσως τα μακροβιότερα.

Πηγές ειδήσεων 
Κυριότερες «πηγές» ειδήσεων, όλων των δημοσιογράφων είναι τα πρακτορεία ειδήσεων - τοπικά και διεθνή -, τα γραφεία τύπου καθώς και οι προγραμματισμένες συναντεύξεις τύπου. Οι πιο σημαντικές ειδήσεις όμως προέρχονται από την προσωπική έρευνα του δημοσιογράφου, κυρίως σε «θέματα» που προκύπτουν την τελευτάια στιγμή. Για το λόγο αυτό οι δημοσιογράφοι με τα χρόνια αποκτούν μια πολύτιμη τηλεφωνική ατζέντα μέσω της οποίας έχουν πρόσβαση σε πρόσωπα που ανα πάσα στιγμή είναι «ειδήσεις» αλλά και «δημιουργούν ειδήσεις». Ενώ και το αρχείο που συλλέγουν με τα χρόνια είναι πολύτιμος «βοηθός» στη διασταύρωση στοιχείων.

Νομοθεσία 
Το Δελτίο Ειδήσεων προστατεύεται από τη κείμενη νομοθεσία περί τύπου, πλην όμως μπορεί να υποστεί λογοκρισία εάν και εφόσον εθνικοί λόγοι το επιβάλουν.  Κανείς όμως και δεν μπορεί ν΄ αμφισβητήσει τις φορές που έχει καταστεί αυτό κύριο όργανο της όποιας  προπαγάνδας.

Ιστορικά στοιχεία δελτίου ειδήσεων
Κατά την περίοδο 1967 - 1974 το βραδινό δελτίο Ειδήσεων της ΥΕΝΕΔ ονομαζόταν «Τηλεφημερίς», πιθανόν κατά το πρότυπο της Ιταλικής τηλεόρασης (Rai) που ακόμη και σήμερα ονομάζεται TELEGIORNALE (Τηλεφημερίδα). Στο ραδιόφωνο ακόμα και σήμερα ονομάζεται πολλές φορές «ραδιοεφημερίδα».

Δελτίο ειδήσεων και διαφήμιση
Παλαιότερα η όποια διαφήμιση ενδιάμεσα στη μετάδοση του Δελτίου Ειδήσεων ήταν όχι μόνο τελείως απαγορευτική αλλά και αδιανόητη. Σήμερα τα οικονομικά οφέλη έχουν αναγάγει τον χρόνο μετάδοσης των ειδήσεων σε κόκκινη οικονομική ζώνη με το μεγαλύτερο δυνατό όφελος σε εμβόλιμες διαφημίσεις, κυρίως στα τηλεοπτικά δελτία ειδήσεων.

Πηγές
Αρχές δεοντολογίας του δημοσιογραφικού επαγγέλματος, 1998, ΕΣΗΕΑ

Δείτε επίσης
Online δελτία ειδήσεων

Δημοσιογραφία
Τηλεόραση
Ραδιόφωνο